
Előterjesztés Zalakaros Város Önkormányzati Képviselőtestületének 2020. február 13-i ülésére 

Tárgy: Zalakaros Város Önkormányzatának „Gyógyhelyi látogatóépület és rendezvénytér bérbeadása” tárgyú pályázati felhívásának és bérleti szerződés tervezetének elfogadása

Az előterjesztést készítette: Tóthné Őri Ibolya városfejlesztési osztályvezető

Tisztelt Képviselőtestület!

A „Zalakaros gyógyhely komplex turisztikai fejlesztése” című, GINOP-7.1.9-17-2017-00004 azonosító számú keretében megvalósuló építési beruházás keretében megépítésre kerülő látogatóépületet nyílt, átlátható és megkülönböztetés-mentes alapon kell a felhasználók rendelkezésére bocsátani. Az infrastruktúra használatáért felszámított árnak szokásos piaci árnak kell lennie.
A létesítmény bérbeadása az Önkormányzat Áfa körös tevékenységei közé tartozik, ennek megfelelően a pályázat nettó finanszírozású, a beruházás áfáját az Önkormányzat visszaigényli. 
A kivitelezésre vonatkozó vállalkozói szerződés 2019. november 12-én hatályossá vált. A kivitelezési költségek utáni áfa visszaigényléshez szükséges legalább a bérleti szerződés tervezet megléte.
Fentiek miatt kérjük az „Gyógyhelyi látogatóépület bérbeadása” tárgyú pályázati felhívás és bérleti szerződés tervezetének elfogadását, és meghirdetésének időpontját.
A kivitelezés szerződés szerint 2020. december 11-ére fejeződik be, javasoljuk, hogy a pályázat meghirdetésére 2020. március 02-án kerüljön sor, tekintettel arra, hogy a nyertes pályázó még ez évben össze tudja állítani és be tudja mutatni a látogatóépület és rendezvénytér rendezvénytervezetét.

Melléklet: pályázati felhívásának és bérleti szerződés tervezethelyszínrajz és látogatóépület alaprajzai
Határozati javaslat:
A Képviselőtestület
1./ határozatban rögzíti, hogy Zalakaros Város Önkormányzata a „Zalakaros gyógyhely komplex turisztikai fejlesztése” című pályázat keretében megvalósuló látogatóépületet és rendezvényteret vállalkozások részére rendelkezésre kívánja bocsátani bérleti jogviszony keretében.
2./ a Zalakaros, 311/1 hrsz-ú ingatlanon létesülő látogatóépület és rendezvénytér bérlésére vonatkozó pályázati felhívást és bérleti szerződés tervezetet elfogadja.
3./ felkéri a polgármestert, hogy a pályázati felhívást az Önkormányzat vagyonáról, a vagyongazdálkodás és vagyonhasznosítás szabályairól szóló 14/2004 (IV.21.) rendelete alapján a közzétételről 2020. március 02-i időponttal gondoskodjon.

Felelős: Novák Ferenc polgármester
Határidő: 2020. március 02.

Operatív felelős: Horváthné Juhász Barbara pénzügyi osztályvezető, Hohl Szabó Edina projektmenedzser, Tóthné Őri Ibolya városfejlesztési osztályvezető

Zalakaros 2020.01.28.
                                                                                                                      Novák Ferenc
                                                                                                                       polgármester

Gazdasági Bizottság és a Humánpolitikai és Ügyrendi Bizottság határozata:

A bizottság felkéri a Zalakarosi Közös Önkormányzati Hivatalt, hogy a képviselőtestületi ülésig kerüljön megvizsgálásra, hogy az önkormányzat vagyonrendelete, illetve a gyógyhelyi központ pályázat lehetővé teszi-e, hogy pályázati eljárás nélkül az önkormányzati többségi tulajdonú Zalakarosi Turisztikai Nonprofit Kft.-nek bérbe adható-e a Gyógyhelyi látogatóépület és rendezvénytér.
A bizottság javasolja, hogy az eljárás végén – függetlenül attól, hogy a bérlő kiválasztása pályázati eljárás keretében, vagy annak mellőzésével kerül sor- bérleti előszerződés kerüljön megkötésre.
A bizottság felkéri a Zalakarosi Turisztikai Nonprofit Kft. ügyvezetőjét, hogy 2020. február 11-ig dolgozzon ki javaslatot arra, hogy a projekt megvalósításának feltételrendszerét előkészítő szakembert milyen feladattal kell megbízni.




